RISSKOV: 9479 hjerner i skiver flytter efter al sandsynlighed til Syddansk Universitet, når psykiatrisk hospital i Risskov til efteråret flytter til Det Nye Universitetshospital i Skejby.

Skæbnen for verdens største samling af konserverede hjerner lød ellers i første omgang på nedlæggelse eller destruktion. Det var simpelthen for dyrt at flytte de mange tusinde hjerner i forhold til det forskningsmæssige udbytte, man ville få. En pris på flere millioner for at flytte de mange hjerner fik derfor tomlen ned fra Region Midtjyllands i juni 2017, som i stedet ønskede at overdrage samlingen til en anden forskningsinstitution.

Og det ser nu ud til at være lykkes.

Syddansk Universitet, Psykiatrien i Region Syddanmark og Odense Universitetshospital ser stort potentiale for samlingen. Og på Syddansk Universitet har man også pladsen til den store samling.

- Vi har sat hjerneforskning på vores strategiske dagsorden ved at etablere hjerneforskningscenteret Bridge sammen med Psykiatrien i Region Syddanmark og SDU, så vi er glade for, at vi kan hjælpe med at bevare den unikke hjernesamling på danske hænder. Vi har en ambition om at øge det forskningsmæssige udbytte af samlingen til gavn for patienterne, blandt andet ved at gøre den tilgængelig for forskere i hele verden, forklarer Kim Brixen, direktør på OUH i en pressemeddelelse.